L'Ajuntament de Sagunt encarrega un estudi sobre el pla de regeneració de les seues platges\nInicio Valencia El Camp de Morvedre L’Ajuntament de Sagunt encarrega un estudi sobre el pla de regeneració de...\nL’Ajuntament de Sagunt encarrega un estudi sobre el pla de regeneració de les seues platges\nPlatja Almardà de Sagunt.\nTambé perseguix actuacions d’emergència i fer un seguiment dels efectes del projecte d’Almenara a les platges de Sagunt\nL’Ajuntament de Sagunt encarrega un estudi extern sobre el projecte de regeneració de les platges d’Almardà, Corinto, Malva-rosa i Canet d’en Berenguer. Així ho ha compartit l’alcalde de Sagunt, Darío Moreno, este matí en una reunió telemàtica amb la Comissió Especial de Platges. L’alcalde ha compartit amb els membres de la comissió les línies d’actuació sobre este assumpte, entre les quals, a més de l’estudi, està la d’aconseguir actuacions d’emergència i fer un seguiment dels potencials efectes negatius del projecte de la platja d’Almenara sobre les platges de Sagunt. En este altre assumpte, l’alcalde recorda que no es descarta la via judicial.\nDarío Moreno ha explicat el contingut de la reunió d’este matí: «Els partits han confirmat les línies d’actuació que veníem compartint amb veïns, que van en la línia de, en primer lloc dur a terme un estudi objectiu i extern a l’Ajuntament que ens assegure que és un bon projecte per a les nostres platges, eixe estudi el tindrem en les pròximes setmanes. En segon lloc, tindre una reunió al més alt nivell per a assegurar que mentre arribe el nostre projecte, hi haja actuacions d’emergència sobretot per a evitar el fossat que s’ha generat a les nostres platges a l’entrada en la mar i també que hi haja un seguiment per a potencials efectes negatius en cas que el projecte d’Almenara finalment es duga a terme». L’alcalde ha ressaltat la importància d’este projecte: “Este ha sigut un gran pas avant en positiu, tindre ja este projecte, i ara volem seguir en eixes negociacions amb Costes protegint els interessos de les nostres platges i de la nostra ciutat”.\nLa Demarcació de Costes ha fet públic el projecte de regeneració de les platges d’Almardà, Corinto, Malva-rosa i Canet d’en Berenguer amb un pressupost de 18,3 milions d’euros (IVA inclòs). Esta actuació pretén recuperar este tram de costa amb tres intervencions diferents: garbellat i retirada de graves, aportació de material sedimentari i restauració del cordó dunar. L’anunci va ser publicat en el BOE del 19 de febrer passat i en este moment es troba en el període establit per a al·legacions.\nArtículo anteriorLa ONCE visita el Museu de la Rajoleria de Paiporta para detectar posibles deficiencias en su accesibilidad\nArtículo siguienteGodella realiza un concurso de microrrelatos para impulsar el cambio hacia una alimentación sostenible y saludable\nSagunt repobla les dunes de la platja d’Almardà amb flora autòctona


Un titella o putxinel·li és una figura o ninot que es mou amb l'ajuda de cordes, guants, filferros, fils, pals i tiges entre altres materials. L’espectacle de les titelles, ombres i objectes ja es troba a les primeres civilitzacions. Un art universal que, al llarg de la història, ha modificat i perfeccionat la posada en escena. Avui dia, trobem diversos tipus de representacions segons la tècnica emprada. Sovint es considera, el teatre de titelles, un espectacle exclusivament per a infants, però no és ben bé així.\nDurant molts segles ha anat destinat als adults: lligats a determinats rituals de caràcter religiós, social, militar, polític, etc. Una obra per a titelles se sustenta en un argument d’estructura aristotèlica, és a dir, amb presentació, nus i desenllaç, i l’única diferència amb el teatre d’actors és que el manipulador parla per boca d’uns personatges inanimats que, tanmateix, compleixen sistemàticament la regla elemental de la comunicació: emissor-missatge-receptor.\nDes dels temps més remots, el nostre inconscient ha trobat en aquests éssers inanimats una projecció de l’ésser humà, una manera incruenta de dialogar amb la mort i amb les forces desconegudes.\nLa història dels titelles als Països Catalans es troba documentada ja al segle XIII en una història que s’estén fins avui dia.\nL’any 1272, Ramon Llull ja parla al “Llibre de contemplació en Déu”, que els joglars moros utilitzaven bavastells, ninots d'aparença humana fets de fusta policromada.\nAl segle XIX, a Catalunya, és un art que es revifa i que s’adapta a les diverses necessitats expressives o artístiques de cada moment, es consoliden els canemassos i els personatges del teatre català de titelles, malgrat que hi ha constància de nombrosos titellaires anteriors, que adaptaven arguments de novel·les i del teatre d’ombres com a guió de les titellades.\nAmb el titellaire Juli Pi i Olivella (Any 1851 a l’any 1920) actuava a Els Quatre Gats (Barcelona) on diversos autors escriviren obres per al seu teatre de putxinel·lis. El seu titella més cèlebre fou anomenat Perico. Quan “Els Quatre Gats” tancà, actuava en les sessions matinals infantils al Turó Park.\nL’any 1931 Ezequiel Vigués i Mauri (Didó, el seu nom artístic) fundà el seu propi teatre de titelles a Paris, on representa “La vida fantástica de Guiñol”. El juny d'aquell any torna a Barcelona, i va introduir al nostre país la participació del públic en l'espectacle, tan característic de les representacions franceses. L’any 1937, reprèn les seves activitats, fent espectacles de titelles als descansos de les pel·lícules en el cinema Parthenon i el dia 24 de desembre de 1941 inaugura un teatre estable en un local que li lloguen a l'avinguda de la Llum: el Club de los Niños. A partir del 1944, Didó decideix actuar amb el seu Guinyol Didó arreu de Catalunya, resseguint el calendari de les Festes Majors,\nHarry Vernon Toze va ser un titellaire paraguaià de pares anglesos. L’any 1925 s’establí a Barcelona i es va especialitzar en l'art de la marioneta o titella de fils, especialitat en la qual és reconegut com a Mestre. Fascinat pel titella de guant català, connecta amb els titellaires de Catalunya i d'altres cultures. Perfeccionà diversos aspectes de la construcció i posada en escena del titella de fils, sobretot amb el control vertical i amb un segon pont de manipulació a la boca de l'escenari. El 1955 fundà el grup Marionetes de Barcelona i fou professor del departament de titelles i marionetes a l'Institut del Teatre de 1.973 a 1.990. La seva primera obra amb la companyia de titelles va ser Los negritos antillanos, on una ballarina cubana, anomenada Panchita, ballava al ritme de la guitarra de Chimbo.\nActualment, aquest art mil·lenari i essencialment popular viu un important procés de diversificació multidisciplinari que l’entronca amb l’art contemporani. Un fet que demostren els espectacles cal destacar, entre d’altres, de Sarruga Produccions. És una companyia que s’ha dedicat al teatre de carrer des de l’any 1.994, fent les seves pròpies creacions i produccions. Els seus espectacles destaquen per l’originalitat d’unes escultures gegants mecàniques que s'inspiren en la natura o en animals de la mitologia fantàstica. Els seus espectacles no han parat de girar a nivell internacional, gràcies a la bona acollida tant per part del públic com dels programadors que han trobat en aquesta manera de fer, un encert teatral.\nMarcel·lí Antúnez Roca, nascut a Moià l’any 1959, és un artista, performer i titellaire d’objectes, de màquines i de sí mateix, reflexiona d’un seguit d’enginys, pintures, gràfics i vídeos, la majoria interactius amb el públic, els quals escenifiquen tota una vida dedicada a la recerca i a l’experimentació artística, física i conceptual en relació a la imatge, als objectes, a la robòtica i al propi cos.


Menjavent; llagut del 1924. Apunts d'una recuperació.: 2012\n14. La paramola o carlinga.\nLa paramola és la post on descansa la base de l’arbre. A més de la funció esmentada, serveix per donar rigidesa longitudinal a l’enramada. Em el cas que ens ocupa és una peça d’aproximadament un metre i mig de llargada, un pam d‘amplada i uns cinc centímetres de gruix. Descansa sobre els set medissos centrals als quals es colla. Per ajudar a mantenir aquesta peça més fermament lligada als medissos i, a treves d’ells, a la quilla, és tallen en la seva part inferior unes canals on aniran encaixades les quadernes.\nFent les canals a la part inferior de la paramola on encaixaràn els medissos.\nPersentant la paramola sobre la medissada.\nUn cop muntada aquest peça es pot donar per acabada l’enramada.\nA la paramola encara falta fer-li el forat o tinter on anirà encaixada la part inferior de l'arbre.\nPublicat per Cesc Jordán Vallès a 18:27 3 comentaris:\nLa Medissada II\n13. Medissos i estameneres.\nDonat que la part superior de les estameneres queda entre la cinta i el contubal i, a més, sobre aquesta darrera peça s’assenten la coberta del senó, els bancs, la coberta de proa, etc..., cal desmuntar bona part de la barca per tal de poder muntar en condicions la resta de la medissada i les estameneres.\nAbans de procedir a treure totes les estructures que s’assenten sobre el contubal, cal amidar, marcar i fer-ne fotos per tal de tenir constància de la seva posició i de les formes originals del llagut. Així mateix cal mantenir, en la mesura del possible, les fustes del folre en la seva posició original, ja que són elles les que defineixen les línies d’aigua de la barca. Això s’aconseguirà singlant el casc per diferents punts amb l’ajuda de cordes, falques i serjants.\nPer extreure les estameneres velles es forada al voltant dels claus que les fixen les fustes del folre amb una corona dentada, de manera que es treu la quaderna amb els claus en ella fixats. A mida que es van substituint les velles per les noves estameneres, es fermen en elles -de forma provisional, amb brides de niló- les fustes del folre que encara ajuden a mantenir la forma del casc.\nEs procedeix a substituir tots els medissos i estameneres del llagut. El medis i les dues estameneres d’una mateixa quaderna se solapen un més d’un pam per tal de donar rigidesa a l’estructura. Les cares ocultes de les parts solapades es pinten amb la pintura bituminosa Liquaflex per prevenir-ne en la mesura del possible la seva podridura. Les tres peces s’uneixen per mitjà de visos d’acer inoxidable A4 de cinc mm de diàmetre.\nLes estameneres properes a la quaderna mestra tenen una curvatura molt pronunciada, semblant per la seva forma a la d’un quadrant de circumferència. No m’ha esta possible trobar fusta amb una curvatura de veta que s’assembli, ni de lluny, a la requerida per confeccionar aquestes peces. Encara que la solució s’allunyi dels mètodes i materials propis de la construcció més tradicional, he procedit a laminar roure per tal d’obtenir un material de on poder treure les esmentades peces. Cada tira de roure a encolar te 5 mm de gruix i 5cm d’amplada. Per encolar el roure s’ha utilitzat resina epoxi amb una càrrega de silica col•loïdal. Per laminar les peces de roure s’ha construït, un motlle on assentar el plec de làmines . Per donar la forma al paquet de làmines encolades es procedeix a corbar-les, poc a poc, amb serjants. La operació és delicada ja que la viscositat de la cola facilita que les làmines de roure llisquin unes sobre les altres fent difícil mantenir-les en posició.\nMotlles i sarjans per al laminat de peces en roure.\nPeces de roure laminat de les quals sortiran les estameneres de les quadernes centrals.\nLes quadernes centrals es van ensamblar abans del seu muntatge a la barca.\nPublicat per Cesc Jordán Vallès a 18:44 3 comentaris:\nLa medissada I\n12. Forcats i primers medissos.\nUn cop col•locada la nova quilla caldrà anar substituint els forcats i els medisso, començant pels més deteriorats, per uns de nous.\nPer tal tenir un referent clar a l’hora de fixar-los sobre la quilla es situa un fil tensat entre els centres de la part superiors de les dues rodes. Aquest fil tens i la pròpia quilla definiran el pla de crugia de la barca que, d’ara endavant, serà pres com a referent vertical i longitudinal per a la col•locació de la resta de peces. El referent horitzontal ens el podrà donar la línia definida per a pròpia quilla i un nivell d’aigua.\nEls medissos i forcats són fets d’alzina torta, de manera que la veta de la fusta segueixi el màxim possible la forma de la peça. Els forcats tenen forma de ve baixa molt tancada i, sent impossible trobar alzina amb les qualitats adequades per treure’n aquestes peces, s’ha optat per fer-los unint dues peces amb una juntura de mitja mossa encolada i empernada.\nLa majoria dels medissos s’han trencat en treure’ls, això si ja no estaven trencats i molt deteriorats prèviament. Per extreure les formes dels medissos s’han fet plantilles de fullola de una de les seves cates i amb l’ajuda de la centenella s’han extret els seus escantillons –angle que forma el pla definit pel medís amb el folre de la barca- amb que ajusten al a uns intervals aproximats de deu centímetres. Un cop s’ha disposat de totes les mides necessàries es procedeix a fer el plano del medís en paper vegetal. Les plantilles de fullola seran molt útils per buscar la fusta que per la forma de la seva beta s’ajusti millor a la curvatura de cada peça. L’angle extret amb la centenella es dibuixa sobre un llistó de fusta que te el mateix gruix que els medissos i en ella es pot amidar directament la pèrdua que ha de tenir una cara del medís respecte l’altre.\nPer fer cada peça s’ha treballat amb la serra de cinta i la regruixadora aplanadora per extreure’n la forma bàsica i, posteriorment, amb el ribot, la raspa i la fregadora de banda s’ha donat l’acabat de la cara que estarà en contacte amb el folre.\nEls medissos es fixen a la quilla amb perns passants la cabota i femella dels quals queda amagada dins la fusta, estopada i espitjada amb un tap d'alzina encolat. Com ja s'ha, dit totes les cares ocultes es pinten amb pintura bituminosa Liquaflex.\nPublicat per Cesc Jordán Vallès a 19:25 4 comentaris:\nLa quilla i les rodes IV\n11. Col•locació de la nova espinada.\nUn cop pintades les cares que quedaran ocultes amb la pintura bituminosa liquaflex, es procedeix a unir els diferents elements que constitueixen l’espinada de la barca –rodes i contrarodes, peus de roda i quilla- Les unions dels peus de roda amb la quilla i les corresponents rodes es realitza per mitja d’unions en junt de jou (rayo de Júpiter en castellà). Aquestes unions s’acaben d’estampir amb un parell de petites falques enfrontades i s’asseguren amb perns passants de10 mm (Vegeu l’entrada 9. Substitució de la quilla, les rodes i les contrarodes.)\nPresentant les peces que formaran la roda, la contraroda i la quilla.\nUn cop unides totes les peces cal presentar l’estructura muntada sobra la barca.\nPer poder treballar correctament dins la barca s’han hagut de desmuntar les estructures de proa i popa: coberta, barra i barrots de proa, jaient i, a popa, barres de senó, jou, pernilets... Donat que totes aquestes estructures ajudaven a barca a mantenir la seva forma original ha calgut desmuntar aquest element amb molta cura i cinglar el casc amb un parell de cordes adequadament tensades.\nVista de popa de la presentació de l'estructura axial de la barca.\nVista de proa de la presentació de l'estructura axial de la barca.\nUn cop s’aconsegueix situar correctament l’estructura axial, se l’uneix de forma provisional amb serjants als medissos vells que semblen tenir major resistència. És sobre la nova espinada, utilitzada com a referent i pal de paller, que caldrà treballar i anar substituint, progressivament, tots els elements deteriorats per uns de nous. Tots aquest nous elements seran realitzats prenent els vells com a model, tant pel què fa a forma i mides com a material. La nova estructura axial unida fermament amb els medissos menys deteriorats juntament amb la cinta i la contracinta o contubal ajudaran a mantenir les formes de l’embarcació.\nEls extrems superiors de les dues contrarodes sobresurten, una per sobre de la coberta de proa i, l’altre, per sobre del jou a popa. És per aquesta raó que s’ha fet un encaix als extrems superiors de les peces de roure laminat que formen la part corbada de la contraroda per tal d’afegir-hi –encolades i empernades- sengles peces d’alzina que en formaran les parts visibles.\nContubal: Peça llarga de reforç del buc que va de proa a popa a la part interior del costellam i a l’alçada de la cinta.\nPublicat per Cesc Jordán Vallès a 19:18 2 comentaris:\nLa medissada I 12. Forcats i primers medissos. ...\nLa Medissada II 13. Medissos i estameneres. Donat...\nAcabant l’enramada. 14. La paramola o carlinga. L...


Salut confirma 20 casos positius de coronavirus a Cervera\nEl Departament de Salut ha publicat les dades dels resultats de les proves de coronavirus per municipis, que confirmen un total de 20 casos positius a Cervera i 26 proves amb resultat negatiu.\nLa Paeria de Cervera està en contacte diari amb el CAP i les residències de gent gran de Cervera per poder ajudar en el que calgui el personal d’aquests equipaments, imprescindibles en l’actual situació.\nEl paer en cap, Ramon Augé, demana a la ciutadania "extremar la prudència i continuar el confinament amb la gran responsabilitat que mostra la immensa majoria de la població, a la qual vol agrair el seu esforç".\nTambé vol "agrair especialment la feina de tot el personal sanitari, protecció civil, cossos de seguretat, treballadors municipals i persones voluntàries que col·laboren en les mesures de prevenció de la pandèmia a Cervera". Alhora també "agrair a tota la ciutadania cerverina que segueix els consells de les autoritats sanitàries i compleix el confinament que s’ha decretat".\nLa Paeria de Cervera no para de treballar en les mesures de prevenció. La Brigada Municipal continua amb les tasques de desinfecció de la via pública, la distribució d’equipament sanitari a les residències i centres sanitaris, i el repartiment d’aliments a la gent gran, persones en situació de vulnerabilitat i veïns dels pobles del municipi. La Policia Local i els Mossos d’Esquadra han imposat 21 denúncies per no respectar el confinament.\nFinalment, la Paeria recorda "que el Decret aprovat ahir pel Govern de l’Estat restringeix el desenvolupament de les activitats laborals no essencials, i es recalca la necessitat de combatre la pandèmia de la millor manera possible: quedar-se a casa!"


Teclat electrònic de Yamaha P-35 | Corrales Pianos. Barcelona Teclat electrònic de Yamaha P-35 – Corrales Pianos. Barcelona\nTeclat electrònic de Yamaha P-35\nYamaha disposa de moltes sèries de teclats i infinitat de categories i qualitats\nPer facilitar i simplificar les coses hem localitzat unes opcions per a aquells que estan contemplant l’opció d’adquirir un teclat com a pas previ al piano o com a substitut temporal.\nLa nostra manera de veure l’adquisició d’aquest tipus d’instrument és intentar no gastar massa diners en el que no deixa de ser una SIMULACIÓ D’UN PIANO ACÚSTIC amb més o menys prestacions (i preu) dins d’uns mínims de qualitat.\nO el que és el mateix, no hipotecar la futura compra d’un piano real amb l’adquisició d’un teclat que amb més o menys realisme no és és sinó una SIMULACIÓ.\nAquest segment ofereix una infinitat de possibilitats en les que un pot arribar a confondre la motivació principal, que no és altre que tocar en un piano.\nEl model més bàsic que creiem compleix aquests requisits és el P-35.\nEl teclat té un So recollit amb tecnologia digital, mostreig AWM (Memòria d’Onda Avançada) i mitjançant una sèrie de filtres aconsegueix un so de gran qualitat, profund i amb una grandíssima paleta de matisos.\nPulsació amb efecte de martell graduat\nPer tal d’emular al màxim les característiques d’un piano aquests models imiten la graduació decreixent de pes que es produeix en els pianos acústics. La sensibilitat del teclat s’ajusta per adaptar al teu estil d’interpretació.\nAquest segment de teclats es defineix per una gran versatilitat i unes mides molt compactes que el fan ideal en disseny, portabilitat i emmagatzematge.\nInterficie fàcil d’usar\nLa interfície del P-35 és realment senzilla.\nteclat portátil de piano electrònic Yamaha P-35


Creix el parc infantil de la plaça Verdaguer de Tarragona | Diari de Tarragona\nCreix el parc infantil de la plaça Verdaguer de Tarragona\nTambé es construirà un nou parc al Banc d’Espanya, es renovarà la zona infantil de la Plaça Catalunya de Sant Pere i Sant Pau i es posarà una tanca al parc de Monestir de Poblet i Riu Montsant del Pilar\n7 de Septiembre de 2018 - 13:44 hs\nEl regidor José Luis Martín a la plaça Verdaguer amb el projecte d'ampliació. FOTO: Mauri\nLa conselleria d’Espais Públics construirà, reformarà i/o ampliarà 5 parcs infantils. Es tracta dels espais de joc situats a la plaça Verdaguer, Banc d’Espanya, Monestir de Poblet, carrer Riu Montsant del Pilar i Plaça Catalunya de Sant Pere i Sant Pau.\nAmb aquests 5 parcs ja són 19 les zones de jocs infantils que l’Ajuntament de Tarragona ha construït, millorat o reparat en els darrers dos anys.\nLa plaça Verdaguer comptarà durant el primer trimestre de l’any vinent amb una nova àrea de jocs infantils. “Aquesta plaça ja disposa de dues zones de jocs i, ara, el que farem és ampliar l’oferta respectant la zona de pas i les activitats que hi tenen cabuda a Verdaguer”, explica el conseller d’Espais Públics, José Luis Martín.\nPer aconseguir-ho es reduiran els escocells dels arbres i es mouran els bancs d’aquesta zona per incrementar l’espai disponible. El resultat serà una nova àrea de jocs a l’ombra que comptarà amb dos gronxadors i dues estructures polivalents més.\n“Aquest és un dels parcs del centre de la ciutat més concorreguts. Primer es va crear un parc per nens i nenes molt petits, després es va ampliar amb una nova zona amb més elements de jocs per infants més grans i ara un nou espai pe completar l’oferta”, argumenta el conseller d’Espais Públics.\nAmb aquests 5 parcs ja són 19 les zones infantils que l’Ajuntament ha construït, millorat o reparat en els darrers dos anys.\nI afegeix: “La plaça Verdaguer és un espai molt cèntric i amb un gran percentatge de població infantil, per això calia ampliar-lo amb una nova zona per absorbir tota aquesta demanda d’oci”, afegeix José Luis Martín.\nL’oferta de parcs infantils al centre de Tarragona es completarà amb un parc infantil de nova construcció. Es tracta del que es farà al Banc d’Espanya.\nL’objectiu és connectar els Jardins, reoberts el passat mes de febrer, amb aquest espai de la Rambla Nova. “Primer vam recuperar la zona enjardinada. La vam condicionar i vam instal·lar fanals i bancs, a banda de recuperar l’estany a l’espai central. Ara farem un pas més i connectarem els Jardins a través d’una rampa amb el nou parc infantil”. I afegeix Martín: “Amb l’ampliació del parc de la plaça Verdaguer i amb la construcció d’aquest nou espai, l’oferta d’oci per la canalla al centre de Tarragona quedarà coberta”. El nou parc infantil del Banc d’Espanya comptarà amb un balancí, dos gronxadors, una estructura amb tobogan i un rocòdrom.\nEl quart parc infantil que es millora és el carrer Riu Montsant del barri del Pilar. La Brigada Municipal instal·larà una tanca de 42 centímetres amb l’objectiu de dotar de més seguretat aquest parc, ja que hi ha un esglaó de 40 metres a tocar del parc. Una reivindicació de l’associació de veïns que serà atesa en els pròxims mesos.\nFinalment, el cinquè parc que veurà renovada i ampliada la seva zona de joc és el de Plaça Catalunya de Sant Pere i Sant Pau. L’actuació consistirà a conservar els jocs existents i instal·lar una nova zona amb una estructura amb forma de castell, un tobogan i un rocòdrom. També hi haurà dues molles en formes d’animals per als més petits i petites.\nParc Saavedra: es van ampliar els punts de llum, es va millorar la jardineria, es va fer la reposició d’alguns dels jocs infantils malmesos amb el pas del temps, es van installar de nous com un castell amb dos tobogans i dos gronxadors, es va repintar el circuit per anar en bicicleta i es va col·locar una tanca per preservar el recinte dels actes vandàlics.\nParc de la Plaça dels Infants: Es va pavimentar el terra amb cautxú, es va installar una tanca perimetral per dotar de més seguretat i es van reposar els elements de jocs infantil.\nAmpliació del parc infantil de la plaça Josep Maria Salvador: es va dotar d’un nou espai de jocs per nens i nenes més grans de 4 anys, ja que l’existent era una àrea per a infants més petits. La Brigada Municipal també va repintar el terra de la plaça, així com els elements infantils que hi havia.\n5 Promoció de Sant Pere i Sant Pau: es va renovar íntegrament el cautxú de tota la superfície del parc i es va reforçar aquest espai de joc amb nous elements infantils.\nVidal i Barraquer: Es van millorar els dos espais de jocs existents a aquesta avinguda. Es va pavimentar tot l’espai, es va installar un tobogan i jocs de molla. També es va posar cautxú a l’àrea de gronxadors i es va col·locar un element nou, un rocòdrom per ampliar l’oferta. Es van reparar les molles i la zona multijoc destinada a nens i nenes més grans.\nSant Ramon i Sant Salvador: Un altre dels espais d’oci que es van millorar es troba a l’avinguda Sant Salvador amb el carrer de l’Alsina, cruïlla entre Sant Ramon i Sant Salvador.\nCarrer Illes Balears amb Gran Canària i el del carrer Sant Benilde, a La Granja: es van installar terres tous per cobrir les zones on es trobaven els jocs infantils. També es van dotar amb nous elements de joc.\nCala Romana: es va posar el terra tou per cobrir la zona on es trobaven els jocs infantils. També es van dotar amb nous elements de joc.\nL’Albada, a tocar de la Rambla. Es va revestir el parc infantil de cautxú, que fins ara és de terra; es van repintar tots els elements infantils i es va restaurar la barana de fusta.\nParcs biosaludable de l’Arrabassada, Miracle, Sant Pere i Sant Pau i La Móra: L'Ajuntament de Tarragona va ampliar i renovar les xarxes de parcs saludables d'arreu de la ciutat. A la primavera es va arranjar el parc de l’Arrabassada (a peu de platja) i es van installar dues noves zones lúdiques i esportives a Sant Pere i Sant Pau i la Móra. Una tasca fruit del treball conjunt de les conselleries d'Esports i Espais Públics.


Preguntes freqüents | Abarsys\nHome Equip Serveis Enfocament Projectes\nEl primer pas és contactar amb nosaltres a través del formulari de més avall. Parla'ns de tu, de la teva idea i del paper que creus que podem fer per transformar-la en una realitat.\nEns posarem en contacte amb tu el més aviat possible i acordarem una reunió (presencial o no, segons convingui) per recopilar més informació sobre el teu projecte. Això ens permetrà redactar un document de proposta de col·laboració que inclourà una estimació aproximada del cost del projecte (aproximada perquè encara no coneixerem tots els detalls).\nSi estàs d'acord amb la proposta presentada, procedirem a concretar els requeriments del teu projecte de forma més precisa amb l'objectiu de generar un document formal d'especificació. A partir d'aquest document redactarem un pressupost i una planificació. Amb tota aquesta informació sabràs què farem, el cost i quant podem trigar.\nHavent tancat un acord, començarem el disseny i desenvolupament del teu projecte, mantenint-te informat dels avenços periòdicament. Un cop tinguem la primera versió finalitzada i testejada, t'ajudarem a llançar-la.\nQuant costa desenvolupar un projecte?\nEl cost d'un projecte de programari depèn de molts factors. Hem de conèixer detalls concrets per tenir una idea precisa de l'abast del projecte. Posa't en contacte amb nosaltres i explica'ns què necessites. Podem elaborar una proposta: és gratis i sense compromís.\nLa meva idea estarà fora de perill abans del seu llançament?\nSabem que la teva idea és molt important per a tu i no vols que ningú se la pugui apropiar. Ho entenem, així que signarem amb tu un NDA (non-disclosure agreement - acord de confidencialitat) quan sigui necessari. Aquest document és un contracte legalment vinculant que garanteix que no divulgarem cap informació sensible que comparteixis amb nosaltres. És gratis i no et comprometrà a treballar amb nosaltres.\nSi tens algun dubte més, fes servir el formulari per posar-te en contacte amb nosaltres.\nPer estalviar-te temps, pots consultar les respostes a les nostres preguntes freqüents.\nLes galetes ens ajuden a oferir els nostres serveis. En utilitzar-los, accepteu l'ús de galetes. Saber-ne més


Amb els peus a terra - FC Barcelona\nHomeSeccionsFutbol SalaPrimer EquipNotíciesAmb els peus a terra\nwww.fcbarcelona.cat - 16/06/2017 | 17:46\nL’equip ja prepara el quart partit contra el Movistar Inter fugint de l’eufòria i amb el dubte de Lozano\nAndreu Plaza ja prepara el quart partit de la final | PACO LARGO-FCB\nEl Barça Lassa ha fet un entrenament de recuperació per començar a preparar el quart partit de la final contra el Movistar Inter, que s’ha de disputar aquest dissabte. Tot i l’alegria per la contundent victòria de dijous (6-1), la plantilla s’ha esforçat per enviar un missatge de màxima prudència per rebaixar l’eufòria després de la golejada contra el Movistar Inter. El capità Paco Sedano ha estat el primer a donar exemple. “Hem de mantenir els peus a terra”, ha dit Sedano. “Encara no hem guanyat res i segur que el Movistar Inter sortirà a mort per guanyar el quart partit”, ha advertit el capità, que també ha aprofitat per demanar “màxima cautela” a l’afició. En el mateix sentit s’han expressat Joselito i Jesús Aicardo. “Seria un greu error donar per mort l’Inter”, ha remarcat Joselito. Per Jesús Aicardo la clau serà “sortir igual o més intensos encara que en el tercer partit”.\n100 gols de Jesús Aicardo\nPrecisament Aicardo va marcar el seu gol número 100 amb la samarreta del Barça en partit oficial a la final d’ahir. “És un orgull haver pogut marcar tants gols amb aquesta samarreta, però ho canvio tot per guanyar la final”, ha reconegut Aicardo. El jugador andalús ha trigat cinc temporades a arribar als 100 gols (76 a la Lliga, 9 a la Copa del Rei, 5 a la Copa d’Espanya, 9 a la UEFA Futsal Cup i 1 a la Supercopa d’Espanya).\nSergio Lozano es va retirar del duel d’ahir després de notar una molèstia en la jugada del primer gol. Les proves que se li han fet avui confirmen una lesió al recte femoral de la cama dreta. La seva evolució en marcarà la disponibilitat per al quart partit de la final.\nEls socis i aficionats que assisteixin al partit Barça Lassa-Movistar Inter d’aquest proper dissabte (20 h) podran accedir amb vehicle al recinte de l’Estadi i el Palau Blaugrana pels accessos 7 (av. Joan XXIII), 14 (c/ Arístides Mallol) i 16 (travessera de les Corts). Fins ara, els vehicles només podien accedir al recinte de l’Estadi per l’accés 14, però a causa de la gran afluència de vehicles prevista s’obriran dos accessos complementaris.


Notícies: filtre d'aigua únic que redueix diversos contaminants\nFiltre únic d’aigua que redueix diversos contaminants\nCom a part de l'esdeveniment de la setmana mundial de l'aigua 2021, el Stockholm Youth Water Award organitza competicions internacionals on estudiants d'entre 15 i 20 anys proposen solucions als principals reptes de l'aigua. El guanyador, Eshani Jha, va estudiar com eliminar diversos contaminants de l’aigua amb un sol dispositiu, que és exactament el que hem aconseguit nosaltres, proveïdor de filtres d’aigua de la Xina, mitjançant el nostre filtre de múltiples capes, estalviant espai i rendible.\n(Font de la imatge: SIWI.org)\nCom diu el vell refrany: "Milers han viscut sense amor, no un sense aigua", l'aigua és el nostre preuat, però el problema generalitzat de la contaminació de l'aigua afecta el nostre entorn i la nostra salut. La contaminació de l'aigua és un problema creixent a tot el món, ja que els contaminants com ara productes químics, bacteris i metalls pesants es transporten des de l'exterior fins als nostres oleoductes. Per aquest motiu, el tractament de l'aigua de l'aixeta s'ha convertit en un important problema mundial. El guanyador seleccionat entre els estudiants participants al concurs ha investigat com reduir diversos contaminants de l'aigua crua d'una manera senzilla i econòmica. El procés inclou la substitució del carbó actiu per Biochar per al seu ús en un filtre d’aigua rendible. La part més destacada d’aquesta solució rau en la probabilitat d’eliminar múltiples contaminants amb un sol dispositiu. Casualment, Filter Tech és capaç de subministrar una solució similar combinant diferents suports de filtre amb una reducció de contaminants diferent en un sol sistema de filtre d’aigua. En trobar filtres d’aigua de dues o tres etapes a “producte - Filtració de cuina i bany"Del nostre lloc web, podeu obtenir fàcilment diversos contaminants abans de beure.\nL’esdeveniment s’organitza cada any des de 1997 per SIWI. Amb els casos COVID-19 a tot el món, aquest any l’esdeveniment s’ha celebrat en línia. Fomenta la determinació dels joves a dedicar-se a formar part d’un món de l’aigua millor.\nDigueu NO a l'aigua embotellada i als microplàstics\nFiltre d'aigua únic que redueix diversos ...\nPurificador d'aigua de tota la casa, Substitució del filtre de cartutx d’aigua, Millor sistema d'osmosi inversa, Cartutxos de filtre, Purificador d'aigua per a aigües dures, Toqueu el sistema de filtre d'aigua,


Configurar el servei de telefonia mòbil a l’iPhone - Assistència d'Apple\nConfigurar el servei de telefonia mòbil a l’iPhone\nLa connexió mòbil de l’iPhone requereix una SIM d’un operador de telefonia; posa’t en contacte amb el teu operador per configurar un pla de dades mòbils.\nL’iPhone X i els models anteriors admeten un pla de dades mòbils amb una nano-SIM.\nL’iPhone XS, l’iPhone XS Max i l’iPhone XR admeten una SIM dual que fa servir una nano-SIM i una eSIM (no disponible a totes les regions; iOS 12.1 o posteriors).\nEt mostrem algunes de les moltes maneres com pots utilitzar una SIM dual:\nPots fer servir un número per a la feina i un altre per a les trucades personals.\nPots afegir un pla de dades local quan viatges a una altra regió.\nPots tenir plans diferents per a veu i dades.\nNota: Per utilitzar dos operadors diferents, l’iPhone ha d’estar desbloquejat.\nInstal·lar la nano-SIM\nIntrodueix un clip de paper o l’eina d’expulsió de la SIM al petit orifici del suport per a la SIM, i prem-lo contra l’iPhone per expulsar-lo i extreure’l.\nNota: La forma i l’orientació del suport de la SIM depenen del model d’iPhone i de la teva regió.\nExtreu el suport de l’iPhone.\nPosa la nano-SIM al suport. La cantonada bisellada indica l’orientació correcta.\nTorna a introduir el suport a l’iPhone.\nSi anteriorment has configurat un PIN a la nano-SIM, introdueix‑lo amb compte quan se’t demani.\nAVÍS: No intentis endevinar el PIN d’una targeta SIM. Si no l’encertes, es pot bloquejar la SIM de manera permanent i no podràs fer trucades de telèfon ni utilitzar les dades mòbils amb el teu operador de telefonia fins que aconsegueixis una SIM nova. Consulta l’article de suport d’Apple Utilitzar un PIN per a la targeta SIM amb l’iPhone o l’iPad.\nImportant: Pot ser que es necessiti una nano-SIM per utilitzar els serveis de dades mòbils per connectar-se a xarxes GSM i a algunes xarxes CDMA. Un iPhone activat en una xarxa CDMA sense fil també pot utilitzar una nano-SIM per connectar-se a una xarxa GSM, fonamentalment per a la itinerància internacional. L’iPhone està subjecte a les polítiques del teu proveïdor de serveis sense fil, que poden incloure restriccions sobre el canvi de proveïdor de serveis i sobre la itinerància, fins i tot després de la finalització de qualsevol contracte de servei mínim i obligatori. Posa’t en contacte amb el teu proveïdor de serveis sense fil per obtenir més informació. La disponibilitat de les funcions de dades mòbils depèn de la xarxa sense fil, el model d’iPhone i la teva ubicació.\nConfigurar el pla de dades mòbils amb eSIM\nAls models que admeten eSIM, l’eSIM subministrada pel teu operador s’emmagatzema digitalment a l’iPhone.\nVes a Configuració > “Dades mòbils” i prem “Afegir pla de dades mòbils”.\nCol·loca l’iPhone de manera que emmarqui el codi QR proporcionat pel teu operador o introdueix les dades manualment. És possible que se’t demani que introdueixis el codi de configuració subministrat pel teu operador.\nPrem “Afegir pla de dades mòbils”.\nSi el nou pla és la teva segona línia, segueix les instruccions de la pantalla per definir com vols que interaccionin els plans.\nCom a alternativa, pots activar el teu pla de dades mòbils a través de l’app del teu operador (si ho admet). Ves a l’App Store, descarrega’t l’app del teu operador de telefonia mòbil i fes-la servir per comprar un pla de dades mòbils.\nPots emmagatzemar més d’una eSIM a l’iPhone, però no les pots fer servir totes dues alhora. Per canviar d’una eSIM a l’altra, ves a Configuració > “Dades mòbils”, prem el pla que vols utilitzar i, després, prem “Activar aquesta línia”.\nSi tens una nano-SIM, pots utilitzar-la com a segona línia. Consulta l’article de suport d’Apple Utilitzar la SIM dual amb una eSIM.\nGestionar els teus plans de dades mòbils\nAls models amb SIM dual, pots escollir com vols que l’iPhone utilitzi cada línia (iOS 12.1 o posteriors).\nVes a Configuració > “Dades mòbils” i fes una d’aquestes accions:\nPrem “Dades mòbils” i selecciona una línia.\nNomés pots seleccionar una línia per a les dades mòbils; l’iPhone farà servir la línia seleccionada per a qualsevol activitat que requereixi l’ús de dades mòbils quan no estiguis connectat a una xarxa Wi-Fi. Pot ser que se t’apliquin càrrecs d’itinerància si tens activada la itinerància de dades i ets fora de la regió que cobreix la xarxa de l’operador.\nPrem “Línia de veu per omissió” i selecciona una línia.\nA sota de “Plans de dades mòbils”, prem una línia i canvia opcions de configuració com ara “Etiqueta del pla de dades mòbils”, “Trucades per Wi-Fi”, “En altres dispositius” o “PIN de la SIM”. L’etiqueta apareix a l’app Telèfon, Missatges i Contactes.\nPer registrar un número de telèfon per a l’iMessage i el FaceTime, ves a Configuració > Missatges > Línia de l’iMessage i el FaceTime.\nNomés pots registrar un dels dos números de telèfon per a l’iMessage i el FaceTime. L’altre número no podrà rebre i enviar missatges amb l’iMessage ni podrà fer o rebre trucades del FaceTime. Amb independència del número de telèfon que registris, l’iMessage i el FaceTime transfereixen dades amb la teva línia de dades mòbils quan no estàs connectat a una xarxa Wi-Fi; es poden generar despeses addicionals.\nNota: Quan facis servir una SIM dual, tingues en compte el següent:\nQuan estiguis parlant per telèfon, les trucades entrants de l’altra línia (incloses les trucades dels serveis d’emergència) es desviaran directament a la bústia de veu (si està disponible amb el teu operador); no rebràs les notificacions de trucades perdudes.\nSi configures el desviament de trucades condicional (si està disponible amb el teu operador) d’una línia a una altra quan una línia està ocupada o fora de servei, les trucades no es desviaran a la bústia de veu; per obtenir informació sobre la configuració, posa’t en contacte amb el teu operador.\nLa funció de trucada en espera només funciona per a les trucades entrants a la mateixa línia.\nSi fas una trucada telefònica des d’un altre dispositiu derivant-la a través de l’iPhone amb SIM dual, la trucada es farà utilitzant la teva línia de veu per omissió.\nSi inicies una conversa a l’app Missatges per SMS/MMS utilitzant una línia, no pots canviar la conversa a l’altra línia; has d’eliminar la conversa i començar-ne una de nova amb l’altra línia. A més, es poden generar despeses addicionals si envies adjunts per SMS/MMS amb la línia que no és la teva línia de dades mòbils.\nL’Instant Hotspot i “Compartir Internet” fan servir la línia seleccionada per a les dades mòbils.\nEscull paràmetres de configuració que minimitzin els càrrecs de dades mòbils, especialment quan viatgis amb l’iPhone.\nPer obtenir informació sobre com gestionar l’ús de dades mòbils, consulta Veure o modificar la configuració de dades mòbils a l’iPhone.\nAlguns operadors permeten desbloquejar l’iPhone per utilitzar-lo amb altres operadors (pot ser que es generin despeses addicionals). Posa’t en contacte amb l’operador per obtenir les dades d’autorització i configuració. Consulta l’article de suport d’Apple Com desbloquejar l’iPhone per utilitzar-lo amb un operador de telefonia diferent.\nAnterior Encendre i configurar l’iPhone Següent Connectar-se a Internet


Ho podran demanar els treballadors del nou edifici a prop de la Zona Franca que es coneix com a Districte Administratiu\nSílvia Mateu 18/02/2020 - 14.32 Actualitzat 18/02/2020 - 15.53\n2.400 funcionaris que ara treballen a edificis de l'Eixample de Barcelona s'hauran de traslladar abans de l'estiu prop de la Zona Franca. Per a la majoria, representarà més temps de transport, però potser els acabarà sortint a compte perquè ara també podran treballar des de casa.\nLa Generalitat engega un pla pilot per canviar les maneres de treballar de l'administració cap a mètodes completament digitals, amb la implantació del teletreball i el cotreball.\nEs podrà treballar fins a un màxim de tres dies des de casa, segons ha concretat la portaveu del govern, la consellera Meritxell Budó:\n"Es preveu una distribució de la jornada de fins a un màxim de tres jornades en modalitat de teletreball, a sol·licitud del treballador interessat i subjecte a l'avaluació periòdica del seu supervisor"\nLa idea és que els responsables d'equips tinguin un estil de lideratge basat en la confiança i es deixi de banda un estil controlador i de seguiment. Però Budó també ha explicat que es fixaran mesures de control per al teletreball:\n"Es crearan mecanismes de control horari i també per garantir el temps de descans del treballador"\nEls sindicats reclamaven fa setmanes que es concretés aquest compromís que s'ha aprovat en acord de govern amb l'objectiu d'estendre més endavant aquestes mesures a la resta de departaments.\nDarrere d'aquesta idea hi ha el conseller de Polítiques Digitals i Administració Pública, Jordi Puigneró, que defensa l'eficiència de poder treballar des de casa:\n"El nou concepte de feina ha de valorar més i premiar més l'excel·lència, més que no pas la presència, i hem de començar a apartar el vell concepte d'anar a la feina i canviar-lo pel d'anar per feina"\nDe moment, se'n podran beneficiar els treballadors del Departament de Justícia, el de Vicepresidència i Economia i els de Polítiques Digitals i Administració Pública. Són els que es traslladaran al nou edifici anomenat Districte Administratiu, a la zona del Port de la Marina, al districte Sants-Montjuïc.\nPer facilitar el canvi en la manera de treballar a l'administració, al nou edifici tothom anirà amb portàtils, sense paper ni papereres individuals i amb una política de taula neta quan es marxi cada tarda cap a casa. Serà un espai obert, es prescindirà de molts despatxos i no hi haurà llocs específics assignats.\nAl Districte Administratiu es concentraran departaments que ara estan escampats en quinze edificis (CCMA)\nEls funcionaris començaran a arribar al nou edifici per tongades de 200 cada setmana, a partir de finals de febrer.\nEl primer grup de treballadors públics que hi anirà serà part del Departament de Justícia. El personal de Polítiques Digitals i Administració Pública els seguiran durant l'abril.\nEl conseller Puigneró veu grans avantatges per a la conciliació:\n"El fet que un treballador no hagi de venir cada dia aquí li permet conciliar vida laboral i familiar, i també permet estalviar en costos de desplaçament, sense que disminueixi la capacitat de fer feina i això és el que permeten aquestes eines digitals i aquests nous entorns de treball"\nEl personal que comenci a teletreballar rebrà una formació específica en ciberseguretat, protecció de dades, prevenció de riscos laborals i seguiment per objectius.\nTothom treballarà amb ordinadors portàtils i no tindrà un espai assignat (CCMA)\n70 milions d'estalvi\nEl nou edifici concentrarà departaments que ara estan escampats en 15 edificis del centre de la ciutat, que es van vendre en època de retallades.\nLa Generalitat calcula que, un cop feta la mudança, es podran estalviar uns 70 milions d'euros en 20 anys, perquè el lloguer de l'edifici nou surt més barat i els serveis per a tots els departaments seran comuns.\nI l'estalvi es començarà a notar aviat, segons Albert Castellanos, secretari general de vicepresidència i Economia:\n"A la segona meitat del 2020 començarem a generar estalvi. Haurem d'esperar que el trasllat estigui completat, a l'estiu, i començarem a pagar rendes més baixes i posarem a disposició de tercers els edificis que deixem"\nLa Generalitat té previst reforçar el metro i els autobusos amb llançadores des de les principals estacions de tren i ha arribat a acords amb la Fira per a qui vulgui aparcar-hi.\nA la mateixa zona hi ha altres edificis públics, com l'Agència Tributària o la Ciutat de la Justícia.\nLa Generalitat comença a regular el teletreball que vol estendre a tots els seus funcionaris\n2.400 funcionaris es traslladen aquesta primavera a un nou edifici a Sants-Montjuïc


Els homes de Luis Enrique s’han exercitat aquest dijous a la Ciutat Esportiva Joan Gamper a falta de només dos dies per disputar el darrer partit de la temporada: la final de la Copa del Rei davant l’Alabès\nLa feina no s’atura a Can Barça. Els jugadors disponibles del primer equip s’han entrenat al camp Tito Vilanova de la Ciutat Esportiva Joan Gamper per continuar preparant el partit de dissabte davant l’Alabès. Els blaugranes afronten la final de la Copa del Rei –el darrer partit de la temporada– amb la intenció de tancar el curs de la millor manera possible.\nA més dels disponibles del primer equip, també han participat en la penúltima sessió preparatòria de la temporada els jugadors del Barça B Marlon Santos i Àlex Carbonell. Cal recordar que els homes de Luis Enrique tornaran a entrenar-se divendres abans de viatjar dissabte al matí cap a la capital espanyola per disputar a la nit el partit al Vicente Calderón (21.30 h), el darrer partit de la història de l’estadi madrileny.


De La Caixa a Hard Rock: el turisme massiu i el joc guanyen la partida | Directa\nDe La Caixa a Hard Rock: el turisme massiu i el joc guanyen la partida\nEl grup inversor nord-americà invertirà 2.000 milions d’euros en el projecte hereu del BCN World, que tindrà el casino més gran d’Europa\nL’oferta actual presentada pel grup empresarial Hard Rock International preveu 1.200 màquines escurabutxaques, cent taules de joc i 1.100 places hoteleres\nDes del mes de setembre de 2012, quan es va presentar el macroprojecte del grup Veremonte BCN World, fins avui la situació del joc a la Costa Daurada ha canviat. Els milers i milers de metres quadrats de taules i fitxes de casinos s’han encongit. Tot i això, l’oferta actual presentada pel grup empresarial Hard Rock International preveu 1.200 màquines escurabutxaques, cent taules de joc i 1.100 places hoteleres, després de fer públiques les característiques de la primera fase del que s’ha batejat com a Hard Rock Entertainment World.\nEl fet que les obres del complex recreatiu es duguin a terme per fases és un dels aspectes que més dubtes genera als experts i les persones properes a la problemàtica. Robert Casadevall, professor de geografia de la Universitat Rovira i Virgili (URV), apunta que tot i que “és probable que aquesta primera fase funcioni”, és “una mica més escèptic amb la totalitat del projecte”. Explica que “aquesta vegada s’ha tocat de peus a terra”, tenint en compte que les places hoteleres representen, de moment, la meitat de les habitacions d’hotel que té una ciutat com Tarragona. Ara bé, Casadevall recalca que s’ha d’anar més enllà de les dades de la primera fase i pensar en el projecte en global: "El que més em preocupa és que dintre del mateix centre turístic, però també fora del que serà Hard Rock, hi ha més sostre hoteler preparat".\nLa primera fase suposa una superfície de 745.000 metres quadrats i un pressupost de 665 milions d’euros i comptarà amb el suport del Casino Tarragona per habilitar les instal·lacions de joc\nLa primera fase suposa una superfície de 745.000 metres quadrats i un pressupost de 665 milions d’euros i comptarà amb el suport del Casino Tarragona per habilitar les instal·lacions de joc. A més, Port Aventura es farà càrrec de construir un dels dos hotels amb 500 habitacions. Això no obstant, hi ha una part de la construcció que no podrà executar per parts, la referent a la infraestructura externa del parc. L’Institut Català del Sòl (Incasol), l’organisme de la Generalitat que s'encarrega de les obres i al qual Hard Rock haurà de retribuir en concepte de costos de les obres, pot esdevenir l’actor en una posició més perillosa en cas de problemes. Al mateix temps, l’organisme té en vigor una oferta de compra dels terrenys de 110 milions d’euros, que significarà que la Generalitat, a través d’Incasol, en el moment de la compra per part de Hard Rock, serà l’encarregada de donar el vistiplau a la transacció.\nEl sistema d’execució de les obres és per cooperació i no per compensació, de manera que l’empresa pública és la que es troba de cara amb els entrebancs que hi pugui haver i l’inversor únicament facilita el capital. Si s’hagués escollit el mètode de compensació, Hard Rock seria l’actor en primera línia i evitaria, com comenta Joan Pons, portaveu de la plataforma Aturem BCN World, l’expropiació dels terrenys en cas d’impagament passant a ser de propietat pública.\nLa Caixa, el germen del projecte\nPerquè tot això passi però, encara s’ha de fer efectiva la compra dels terrenys que actualment pertanyen a La Caixa. Les 104 hectàrees sobre les quals s’edificarà el Hard Rock Entertainment World són propietat d’una entitat que ja el 2006 contemplava la possibilitat que es construís un complex a la zona i que de fet va arribar a urbanitzar els terrenys abans de topar de ple amb la crisi econòmica. El geògraf i actualment diputat de la CUP-CC Sergi Saladié explicava a la Directa que “tot plegat es tracta d’una transferència de terrenys i, per dur-la a terme, els promotors volen unes garanties, que incloïen canvis legislatius”.\nEncara s’ha de fer efectiva la compra dels terrenys que actualment pertanyen a La Caixa\nLes exigències que posaven sobre la taula La Caixa i el grup Veremonte, als quals es van afegir posteriorment els hotels Melià i el grup Melco, entre d’altres, van ser anunciades en una compareixença al Parlament de Catalunya i tenien a veure amb la reducció de les taxes d’impostos, la modificació de la normativa del joc i la qualificació dels terrenys. Pons comenta que en el moment que “un cop aconseguit el que demanaven, aquests inversors van marxar i va ser l’Incasol qui va sortir al rescat, fent una crida a nous inversors per venir ara que ho tenien tot de cara”. La millora de les condicions va ser aprovada per la Cambra catalana amb els vots de CiU i PSC, a través de la llei 2/1989, del 16 de febrer, sobre centres recreatius turístics, i va permetre la rebaixa del 55% al 10% els impostos als casinos.\nLa millora de les condicions va ser aprovada pel Parlament amb els vots de CiU i PSC i va permetre la rebaixa del 55% al 10% els impostos als casinos\nAmb la retirada de Veremonte i la posterior crida d’inversors per part de la Generalitat, van aparèixer nous noms al mapa del BCN World. El grup Hard Rock, que aniria acompanyat de Melco, i el grup Peralada, fent tàndem amb el grup Genting. El portaveu d’Aturem BCN World reconeix que aquestes marques “semblava que serien les que havien de presentar alguna oferta al concurs públic per guanyar les llicències de joc, però finalment, a ultimíssima hora, el grup Melco decideix no presentar-se amb Hard Rock, i el grup Genting, que anava amb els Peralada, també marxa”. Tot plegat deixa al grup català sol, sense capacitat d’inversió i sense possibilitats d’acabar presentant-se al procediment per ser propietari del projecte. D’aquesta manera, Hard Rock esdevenia l’única candidatura amb els avals suficients per fer realitat el que havia començat com un pla B, després de l’arribada fallida de l’Eurovegas a Barcelona.\nPropera pantalla, gestió del turisme\nCaldrà esperar a veure la magnitud del fenomen turístic derivat de l’activació del negoci de Hard Rock, tenint en compte els pocs detalls fets públics per la companyia dels Estats Units. Tot i això, més enllà de la piscina de 6.000 metres quadrats amb forma de guitarra, el casino més gran d’Europa amb 1.200 màquines -en contrast amb el casino de Barcelona que avui en dia és el més gran de l'Estat espanyol i té 200 aparells-, acompanyat d’una zona comercial amb 75 botigues i un espai per a concerts, amb capacitat per 15.000 persones, representa una redimensionament.\nLes administracions catalanes es mostren satisfetes i l’alcalde de Salou, Pere Granados, afirma que “serem un Orlando europeu”, però el camí que li queda al centre recreatiu i d’oci per recórrer encara és llarg. Durant el mes de juliol s’ha de fer públic l’informe preliminar i a l’octubre es preveu que l’adjudicació estigui llesta i puguin començar les obres de la primera fase.\nDe La Caixa a Hard Rock: el turisme massiu i el joc guanyen la partida Flattr donate!\nSuplement sobre el BCN World


Normativa per a l'enviament de dades - GestinetNormativa per a l'enviament de dades - Gestinet\nNORMATIVA PER A L’ENVIAMENT DE DADES\nAquesta normativa determina el procediment per enviar informació al portal Gestinet (a partir d’ara “el portal”)\n¡ALERTA! Abans d’enviar cap contingut, siusplau llegeixi atentament les condicions establertes en la present normativa. En cas de no acceptar alguna de les condicions no envieu cap informació al portal\nAquest portal està plantejat per escanejar arxius infectats i decretar quina variant de ransomware t’està atacant per verificar si hi ha una solució disponible. Per això, el portal habilita la pujada d’arxius als nostres servidors amb la finalitat de fer un anàlisi i detectar el tipus de ransomware.\nAl pujar un arxiu, afirmes que ets el propietari legítim del mateix i que no conté informació confidencial. Al pujar-lo al portal concedeixes al propietari del mateix dret no exclusiu i no remunerat per copiar, emmagatzemar i esborrar l’arxiu enviat amb la finalitat del seu anàlisi. L’arxiu enviat no serà desempaquetat o desxifrat un cop fet l’escàner. Els resultat de l’anàlisi es mostraran després de completar-lo. L’arxiu facilitat serà eliminat dels nostres servidors immediatament un cop hagi acabat l’escàner.\nLes dades que ens envieu al portal viatgen a través d’un canal segur.\nL’ús del portal per crear dades o codis destinats a detectar, bloquejar i desinfectar amenaces o a la creació de dades o codi maliciós està prohibit.\nTambé queda prohibit alterar el funcionament del portal o accedir als seus serveis de cap altre manera que no sigui usant la interfície estàndard. L’ús del portal ha de complir els requisits legals, incloent les normatives existents sobre exportació i reexportació.


Va de teca: Fira de la Brasa amb Cava a Celrà\nA partir del dijous 9 de juliol ja es pot anar a la primera Fira de la Brasa amb cava al municipi de Celrà.\nEs tracta d'una proposta gastronòmica la fresca on amb tiquets d'1 euro es podrà degustar carns a la brasa, embotits, escalivada, verdures, sardines, entre altres i maridat amb cava.\nAixí doncs des del proper dijous a partir de les set de la tarda i fins el dissabte 11 de juliol es podran degustar diferents productes cuinats a la brasa, una cocció que els hi dota un gust bonissim i incomparable.\nL'espai de tast s'ubicarà en una arbreda i disposarà de taules i cadires per degustar els plats d'una manera còmode. Funcionarà a través de tiquets de tast que valen un euro cada un.\nA més aquesta àrea de tast estàra amenitzada per música ambient.\nEls comerços i establiments de restauració de Celrà s'han implicat molt en aquesta fira d'estiu. D'aquesta manera els restaurants del poble complementaran l'oferta de la brasa amb degustacions dels seus plats més singulars.\nLa fira està organitzada per l'empresa INCATIS.\n1ª edició Fira de la Brasa de Celrà amb cava\nDIES: 9, 10 i 11 de juliol de 2015\nLLOC: Celrà (a peu de la Ctra. de Palamós)\nHORARI: de 19. a 24h\nPREU TIQUET DE TAST: 1 €\nTags: cava, Fires, gastronomia, gastronomy, Girona, tast


Societat, Urbanisme\tDivendres, 24 de gener de 2020\nUna brigada d'operaris treballa des d'aquesta tarda per restablir el subministrament elèctric al centenar de llars d'Esparreguera que a hores d'ara es mantenen sense llum com a conseqüència del temporal de pluja i vent d'aquesta setmana. Els treballs s'han iniciat al barri de Can Rial i, segons ha informat la companyia Endesa, aquests s'aniran desplaçant sobre el terreny cap a la resta de zones afectades a mesura que es vagin resolent incidències i alliberant recursos materials i humans per a les noves intervencions. En aquests moments, la zona més afectada d'Esparreguera es concentra al barri de Can Comelles, on una setantena de famílies no té llum des del passat dimarts, però hi ha també altres nuclis afectats com ara Can Vinyals o el barri de La Plana, on un camió de recollida de residus ha trencat avui un cable de mitja tensió i ha deixat sense electricitat un número indeterminat de llars.\nLa previsió donada per part d'Endesa en relació al termini de resolució de les diferents incidències no és concreta i tot fa pensar que cadascuna de les afectacions detectades requerirà d'un bon nombre d'hores d'intervenció fins a la seva subsanació. Entretant, des de l'Ajuntament es continua demanant insistentment nous equips d'intervenció i grups electrògens que proporcionin electricitat de manera provisional, tot i que la resposta per part de la companyia elèctrica fins ara ha estat que no disposa de més mitjans per fer front a les incidències requerides. Aquesta tarda una representació del govern municipal s'ha desplaçat a diferents punts afectats pel tall en el subministrament per conèixer de primera ma la situació, explicar les accions fetes als veïns i veïnes i informar-los de quina manera poden reclamar els seus drets com a consumidors.\nL'Oficina d'Atenció Ciutadana de l'Ajuntament havia rebut fins aquest migdia una setantena d'instàncies per part del veïnat afectat pels talls elèctrics, principalment dels barris de Can Comelles, Can Rial, La Plana i Can Vinyals, que reclamen mesures urgents per a recuperar la normalitat en el subministrament i millores en el manteniment de la xarxa elèctrica per a evitar situacions com la que s'està visquent. L'Ajuntament farà servir totes aquestes instàncies per a reclamar mesures urgents a la companyia Endesa, tal i com ha assenyalat l'alcalde d'Esparreguera, Eduard Rivas, aquest matí: "inicialment la prioritat està en restablir la normalitat en el subministrament; en segona instància, acompanyar la ciutadania en les seves reclamacions i la garantia dels seus drets com a consumidors; i finalment en actuar a nivell polític conjuntament amb altres municipis de la demarcació per a que es produeixin les inversions i els treballs de manteniment necessaris a la xarxa elèctrica".\nDes de l'Ajuntament es fa una crida per a que els veïns i veïnes afectats reclamin a la companyia elèctrica de manera insistent tot demanant en cada cas el número d'incidència per a fer-ne seguiment. Les reclamacions es recomana fer-les de manera continuada i reiterada fins a la normalització del subministrament. En qualsevol cas, també es demana fer cas de les recomanacions als afectats pel temporal Glòria de l'Agència Catalana de Consum.\nEls treballs de reparació de la xarxa elèctrica malmesa pel temporal han començat aquesta tarda a Can Rial


Polsera de cordó Pulse Dinh Van - Joieria Online Grau\nPolsera de cordó Pulse Dinh Van\nUn accessori d'una sensibilitat única. Aquesta Polsera en cordó, diamants i or groc, representa l'esperit de la dona moderna però també de la feminitat lliure. Amb ritme i meticulositat, aquesta polsera Dinh Van dibuixa a la pell del canell una partitura de música moderna per acompanyar la quotidianitat de les dones.\nDescobreix la col·lecció Pulse de la Maison Dinh Van, un impressionant performance on protagonitza la llibertat, el ritme i la brillantor. En aquesta ocasió la polsera de cordó negra Dinh Van presenta un disseny Pulse, en el qual s'aprecia una partitura i diversos diamants tan subtils com resplendents. Pots combinar aquest accessori de cordó Dinh Van amb altres polseres de la firma per crear composicions que no són d'aquest món. Amb sensibilitat lliure podràs sentir el ritme amb delicadesa al teu canell.


Inici > detall del relat: Coloraines\nDes del moment que l'Òscar veié aquells dos homes de ruda aparença entrar al bar, com a cambrer experimentat va ensumar sarau. Aquells dos homes estaven fets per a la brega. I així que un d'ells li demanà un whisky i l'altre una ratafia, l'Òscar intuí qui acabaria tenint l'última paraula.\n—El problema és que les persones som massa crèdules —afirmà l'home del whisky—. Ens diuen que el verd és el color de l'esperança i ens ho empassem com si res.\n—Ens ho empassem perquè no té importància —apuntà el de la ratafia.\n—Que no té importància! Clar que en té! Així comença tot. Comencem pel color verd i acabem empassant-nos que un Rei pugui ser cap d'estat d'una democràcia i sense que ningú no l'hagi votat.\n—I ara què t'empatolles!\n—Tu creus que el vermell és el color de la passió?\n—La veritat és que tant me fot el color vermell.\n—Clar, i també trobaràs normal que el rosa sigui per a les nenes i el blau per als nens, oi?\n—Tio, ets un paranoic!\n—Hòstia, que no te n'adones! Des del moment que naixem ja ens diuen com hem de pensar.\n—I això ho dius pels colors?\n—Evidentment! Els colors són una manera subtil de control mental. El rosa és un color maternal. El blau, el de la força i l'autoritat... I una merda, tot és control mental!\n—Ostres, en tot hi veus conxorxa, tu.\n—Per què el color verd no pot ser el de la passió i el vermell el de l'esperança?\n—I tu creus que canviant-ne la simbologia, canviaríem alguna cosa?\nVisiblement acalorat, l'home del whisky esclatà i alçant la veu va dir al de la ratafia:\n—Sembles carallot! Si el verd simbolitzés passió, seríem més respectuosos amb tot allò que és verd i tindríem més cura de la natura. I si el vermell fos el color de l'esperança, llavors no mataríem res que tingués sang perquè tindríem la desagradable sensació d'estar matant l'esperança. Que no ho veus?\nI l'Òscar, amb la mosca al nas i veient un punt negre a l'horitzó, va considerar que havia arribat el moment de posar punt i final a tanta coloraina i molt amablement els va fer fora del bar.\nCanela fina | 05-04-2020 | Valoració: 10\nQuina troballa aquest relat teu, molt bona reflexió envers els colors, no som conscients de la importància que tenen i de la influència que exerceixen en nosaltres i potser si, ens els han inculcat però és tant vermella la passió que no podria tenir un altre color, bé potser si, jo també la veig fúcsia o lila de vegades, inclús de color negre brillant.\nD'altra banda, molt agraïda pel teu comentari al meu relat "Seducció", un plaer ;)\nGràcies, Jam Malson...[Ofensiu]\nRomy Ros | 25-03-2020 | Valoració: 10\nPer passejar-te pels Colors dels mesos o els mesos amb color. T'agraeixo el teu amble comentari, m'insufla entusiasme per aguantar aquest confinament domèstic que tots vivim!\nM'agradat aquest teu relat que amb "coloraines" ens demostres com ens tenen agafats per tots cantons: manipulats, ens diuen com em de viure i ens hem de comportar. Tot ai així, sempre podem triar l'esclat multicolor per reivindicar que les normes estan per saltar-les!\nT'envio una cordial salutació! Seguim!\nEns manipulen des que naixem. El teu relat ho mostra a través dels colors, una manera gairebé didàctica de demostrar aquesta manipulació, que és a tots els nivells.\nTòpics dels colors[Ofensiu]\nMariaG | 10-03-2020\nM'agrada molt com abordes els tòpics que marca la societat (encara avui) a través dels colors. Una manera de fomentar el pensament únic que ens arrossega de vegada sense adonar-nos. M'has fet pensar en el "Monstre de colors" tan famós als nostres dies entre la canalla, a la qual no deixem d'inculcar des de la majoria de les escoles i també des de casa, quins sentiments ens han de produir els colors. Així el color blau representa la tristesa, quan a mi m'inspira pau, i el vermell representa la ràbia, quan és un dels colors preferits pels infants. Trobo que l'has encertat amb les teves coloraines.


A l'ombra del crim: de juny 2014\nPublicat per Anna Maria Villalonga a dimecres, de juny 25, 2014 14 comentaris:\nPublicat per Anna Maria Villalonga a dimecres, de juny 18, 2014 7 comentaris:\nJa podem contemplar el cartell de la Semana Negra de Gijón 2014, que, com sempre, se celebrarà a principis del mes de juliol. Enguany, dels dies 4 al 13.\nEncara no hi he anat mai, però no descarto poder fer-ho algun cop.\nDe moment, aquí teniu les dates d'aquesta edició. Estic segura que representarà una nova trobada extremadament interessant pel que fa al gènere que ens apassiona.\nQue passeu una feliç setmana, negrots.\nPublicat per Anna Maria Villalonga a dimarts, de juny 10, 2014 1 comentari:\nPublicat per Anna Maria Villalonga a dijous, de juny 05, 2014 5 comentaris:\nCom sabeu perfectament els afeccionats, La promesa, novel·la de 1957 escrita per l’autor suís en llengua alemanya Friedrich Dürrenmatt, està considerada a hores d’ara un clàssic (modern) del gènere. L'aportació de l’autor, innovadora i renovadora, resulta imprescindible per entendre l’evolució de la narrativa negra en la segona meitat del segle XX. Subscric al cent per cent les paraules de Enrique de Hériz, recollides a la coberta posterior de l’edició ˗esplèndida per cert˗ que va fer l’editorial Navona l’any 2013.\nLa gran novela negra europea moderna, de alta calidad literaria, inquietud social y hondura moral, no existiría sin precursores como Dürrenmatt.\nEfectivament, Friedrich Dürrenmatt (1921-1990) va col·locar les bases per al desenvolupament d’una diferent manera d’entendre el “negre”. Dramaturg, assagista, guionista, pintor, fou autor també d’un bon nombre de novel·les, entre les quals algunes joies del gènere. El jutge i el botxí i La sospita, ambdues de principis dels cinquanta, poden considerar-se l’avantsala de La promesa, títol amb el qual excel·lí de manera absolutament inqüestionable.\nEvidentment, no escriuré ara una ressenya típica. La novel·la ja l’heu llegit molts de vosaltres (i, en cas contrari, què esteu esperant?). Tanmateix, vull parlar-ne en aquest bloc, ja que era una de les meves assignatures pendents. Durant molts mesos vaig anar fent un recorregut al voltant dels orígens del gènere, de les seves diferents característiques, dels autors, de les modalitats, de les èpoques. Però semblava que el moment de La promesa no acabava d’arribar. Enguany, aprofitant que l’he rellegida durant la meva estada acadèmica a la Universitat de Lille, he pensat que ja no podia allargar la mancança ni un minut més.\nNo hi ha dubte que la novel·la és una obra mestra. De manera senzilla, sense absurditats supèrflues, ens fa viatjar a l’interior de la psique humana. La força d’una promesa, la voluntat de reparar el mal, són capaces de capgirar per sempre la vida d’un home. La trama ens aboca a descobrir una dimensió filosòfica en l’exploració de les fronteres del crim.\nNo és gratuït el subtítol de la novel·la: Réquiem por la novela policíaca. El mot “rèquiem”, com us podeu imaginar, posseeix aquí un significat ben simbòlic: no es tracta del final d’un gènere, sinó del seu renaixement gloriós. Com l’Au Fènix quan ressorgeix, renovada, de les seves mateixes cendres. Dürrenmatt ens està indicant que pot fer una altra cosa, que vol fer una altra cosa. I ara tots sabem que ho aconseguí amb escreix. Per a ell, la deducció lògica, que no té en compte l’atzar, no pot resoldre els enigmes de l’ésser humà. Cal saber que existeix la casualitat, els imponderables de l’existència. El final de La promesa és inesperat i trencador, i encara ho devia ser més en el moment de la seva escriptura. Constitueix un revulsiu en relació amb l’antiga narrativa d’enigma, però també una manera sibil·lina i intel·ligent de vincular el gènere al vessant psicològic de la literatura, tan en voga a mitjan segle xx.\nS’han fet dues versions cinematogràfiques de La promesa. La primera, contemporània del llibre: El cebo, dirigida per Ladislao Vadja el 1958. La segona, molt més recent. És la versió de Sean Penn intitulada El juramento, de 2001.\nPer acabar, us copiaré les citacions que inclou l’edició de Navona. Em sembla una bona manera de confirmar la meva opinió i un bon colofó per cloure aquest petit article:\nUn autor monumental y esencial injustamente olvidado. Asómate a sus páginas: no te arrepentirás (Rosa Montero).\nFriedrich Dürrenmatt es un escritor insobornable (Óscar López).\nFriedrich Dürrenmatt es el más grande indagador del presente (Luis Sepúlveda).\nUna obra maestra...definitivamente. Imposible de olvidar (The New York Times).\nPublicat per Anna Maria Villalonga a dimecres, de juny 04, 2014 12 comentaris:\nEtiquetes de comentaris: article, Friedrich Dürrenmatt, novel·la negra, ressenya\nLa habitación cerrada és la vuitena entrega de la sèrie creada per Maj Sjöwall i Per Wahlöö (per a nosaltres, el matrimoni suec) durant les dècades dels 60 i 70 del segle xx. Els títols que integren la nissaga són deu, i es van acabar amb el traspàs de Wahlöö el 23 de juny de 1975. Ja sabeu que en aquest bloc hem ressenyat les set novel·les anteriors. De fet, Roseanna, que representa el debut de la sèrie, va ser la segona ressenya d’“A l’ombra del crim”.\nL’edició de “La serie Negra” de l’editorial RBA inclou un pròleg de Michael Connelly. Com altres prologuistes que he llegit, també l’autor americà reconeix haver rebut la influència de la parella sueca. No m’estranya gens, perquè Sjöwall i Wahlöö són la representació de l’inici de la modernitat, d’una altra manera de fer novel·la negra, de la incursió directa, dins del gènere, de la crítica social més explícita i ferotge (sense tants codis establerts com posseïa el hard-boiled).\nNo cal tornar a incidir en la filiació política del matrimoni, comunistes militants que van emprar el gènere per denunciar les xacres de l’estat suec del benestar, per criticar la deriva que, al seu entendre, estava prenent el seu país en l’àmbit polític, cultural i social. A través de les novel·les col·loquen damunt la taula un debat obert, intel·lectualment potent, que qüestiona sense embuts la realitat que els envolta. No podem oblidar que ens trobem en plena Guerra Freda, en un període convuls que té el món polaritzat entre les dues potències, la URSS i els EUA. Un moment històric durant el qual els factors ideològics tenen una presència cabdal en tot el planeta.\nEl matrimoni suec demostra una enorme capacitat per enganxar el lector. Se serveixen de l’humor més càustic per ridiculitzar les institucions sueques i els diversos sectors d’aquella societat. Així, les trames policíaques estan farcides de delinqüents i policies de tota mena, però a quin més digne de ser escarnit. Sota la batuta de Martin Beck, el protagonista principal (malgrat que la ficció és sempre una ficció coral), les aventures a les quals assistim ens poden fer oscil·lar entre la riallada més estentòria i el somriure més sorneguer. Hi ha fragments que generen una hilaritat esclatant. N’hi ha d’altres que ens aboquen a una reflexió profunda, a la necessitat d’interrogar-nos sobre el desgast social, la decadència, la deshumanització. Arribem a una certa conclusió bàsica: tot és brut i podrit, el món es regeix per la mediocritat i la inoperància, poques coses se salven, l’aparell de l’Estat no funciona. Les persones intel·ligents i honestes ho tenen molt malament per sobreviure amb dignitat. Els resulta difícil perquè estan en mans dels altres, dels corruptes, dels personatges sense escrúpols, dels inútils, dels tocats de l’ala, dels il·luminats. Només hi ha una manera de funcionar: compartir, ajudar-nos, complementar-nos. A la novel·la hi apareix un personatge, Rhea, que aglutina de manera explícita aquesta proposta, basada en la voluntat de servei, en el concepte de comunitat.\nCal remarcar un altre aspecte que també em sembla fonamental. Rarament els autors s’acarnissen seriosament amb els seus personatges, excepte si són els capitosts. Se'n burlen, però no exerceixen la crueltat. La culpa de tot la té l’Estat. És la gran maquinaria allò que no funciona. Les persones, estiguin al bàndol que estiguin, només són uns peons en mans d’aquells que mouen els fils.\nL’obra conté dues trames paral·leles (la investigació d’una mort i la persecució d’una sèrie d’atracaments bancaris) que acabaran convergint enmig d’un enorme despropòsit. El final esdevé una mostra ˗sorprenent, imaginativa i divertida˗ del joc dels disbarats. Sjöwall i Wahlöö utilitzen un motiu clàssic, el de l’habitació tancada, per construir un nou capítol, tan engrescador com els altres, de la seva nissaga.\nJa friso per llegir les dues entregues que em falten. Després, arribarà la tristesa i l’abatiment. El sentiment nostàlgic de no poder enfrontar-me de nou, per primer cop, a unes novel·les tan magnífiques.\nPublicat per Anna Maria Villalonga a dimecres, de juny 04, 2014 10 comentaris:\nEtiquetes de comentaris: novel·la negra sueca, ressenya, Sjöwal i Wahlöö\nPublicat per Anna Maria Villalonga a dilluns, de juny 02, 2014 4 comentaris:\nEtiquetes de comentaris: Àlex Martín Escribà, Anna Maria Villalonga, Congrés, llibres, Luis Gutiérrez Maluenda, novel·la negra


Els jugadors del Barça es diverteixen amb el FIFA16 - FC Barcelona\nHomeFutbolPrimer EquipNotíciesEls jugadors del Barça es diverteixen amb el FIFA16\nEls jugadors del Barça es diverteixen amb el FIFA16\nDiversos jugadors del primer equip passen una bona estona gaudint del nou videojoc d’EA Sports\nNeymar Jr, Dani Alves, Arda Turan i Claudio Bravo, jugant al nou FIFA16 / FCB\nEls jugadors del primer equip del FC Barcelona van poder traslladar al món dels videojocs el seu futbol. Bravo, Dani Alves i Arda Turan es van enfrontar als seus companys Ter Stegen, Jordi Alba i Neymar Jr en una divertida partida al nou FIFA16. Els futbolistes blaugrana van participar, per tercera temporada seguida, en el Pro Player Tournament que organitza EA Sports, partner oficial del Club des del 2013. Els dos equips formats per tres jugadors cadascun van escollir el Barça per disputar el partit.\nEl trident format per Bravo, Dani Alves i Arda Turan va jugar amb la samarreta blaugrana, i l’equip format per Ter Stegen, Jordi Alba i Neymar Jr va escollir la segona indumentària. Durant tot el partit, i com és habitual en aquest tipus de jornades, les bromes entre els jugadors van ser-hi molt presents.\nDesprés de la partida, el guanyador, per golejada (4-0) tot i acabar el partit amb un jugador menys, va ser l’equip format per Ter Stegen, Jordi Alba i Neymar Jr. Al final els tres jugadors van rebre el trofeu que els guardonava com a guanyadors del concurs i també el joc.


Gandia: Minut de Silenci en mostra de rebuig i condemna per l'últim assassinat masclista - Diari Serpis\nGandia: Minut de Silenci en mostra de rebuig i condemna per l’últim assassinat masclista\nAquest passat dijous s’ha tornat a mostrar el rebuig i condemna de Gandia per l’últim assassinat masclista. En el minut de silenci també han participat la rectora de la Universitat de València, Mavi Mestre i la directora del Centre Internacional de la UV, Carmen Melo.\nDes de la Delegació del Govern per a la Violència de Gènere havien confirmat l’assassinat per Violència de Gènere d’una dona de 46 anys, a Madrid, per la seua exparella.\nLa dona tenia dos fills, un d’ells menor d’edat i no hi havia denúncies prèvies per violència de gènere contra el presumpte agressor. Es tracta del primer menor d’edat orfe per violència de gènere enguany. Ja són 305 menors d’edat que han quedat orfes, per la violència de gènere, des de 2013.\nAmb aquest assassinat són 4 les dones assassinades per violència de gènere en 2021, 1.082 dones des de 2003, data des que consten registres oficials d’aquests assassinats per Violència de Gènere. La violència de gènere és la vulneració més extrema dels drets humans i les llibertats fonamentals.\nDes de l’Àrea d’Igualtat, Diversitat I Polítiques Inclusives Gandia, han assenyalat que “Totes i tots hem de dir PROU a aquesta xacra social”.\n#EnsVolemVives #violènciadegènere #NoMiresCapaUnAltreCostat\nGandia: Minut de Silenci en mostra de rebuig i condemna per l'últim assassinat masclista\nArticle anteriorJuan Martí, president d’Ascoinga es reuneix amb el Grup Municipal Popular per traslladar la delicada situació del sector de la Indumentària de Gandia\nArticle següentEl vandalisme i la intolerància mai podrà amb la Igualtat entre dones i homes


El govern d'Aragó es retira de la causa penal contra Santi Vila i Lluís Puig per les obres de Sixena\nL'Ajuntament de Vilanova de Sixena posa nou un recurs contra aquesta decisió\n3 min. Lleida 18/09/2018 10:38\n651x366 Santi Vila va comparèixer al MNAC al juliol després de dues sentències contràries a Catalunya en el cas Sixena / MARC ROVIRA Santi Vila va comparèixer al MNAC al juliol després de dues sentències contràries a Catalunya en el cas Sixena / MARC ROVIRA\nEl govern d'Aragó es va retirar al juliol de la causa penal contra els exconsellers de Cultura Santi Vila i Lluís Puig, acusats de desobediència, i en el cas de Vila també per prevaricació, per no haver lliurat a l'Aragó les 44 peces del monestir de Sixena que hi havia al Museu de Lleida. Segons va donar a conèixer dilluns el grup del PP a les Corts d'Aragó, un mes després de personar-se en la demanda promoguda per l'Ajuntament de Vilanova de Sixena contra Vila i Puig, l'executiu aragonès va decidir fer-se enrere i retirar-se de la querella. Santi Vila ja va declarar el 25 d'abril als jutjats d'Osca, on va defensar que l'ordre judicial es va complir "parcialment" després que es traslladessin a Sixena les obres d'art que eren al MNAC. També havia de declarar el successor de Vila al capdavant de la conselleria de Cultura, Lluís Puig, que no va acudir a la citació judicial en trobar-se a Brussel·les.\nEl diputat del PP a les Corts d'Aragó Antonio Torres va informar dilluns que el govern aragonès va decidir retirar-se al juliol, un mes després d'haver-se personat en la demanda contra els exconsellers Vila i Puig per les obres de Sixena. Torres va criticar l'executiu del PSOE per haver "abandonat" i "deixat sol" l'Ajuntament de Vilanova de Sixena en la causa judicial que manté amb la Generalitat i, a més, per haver-ho fet "sense informar dels motius ni a les Corts d'Aragó ni a l'opinió pública". L'endemà de fer-se públic, aquest dimarts, el representant legal de Vilanova de Sixena, Jorge Español, ha anunciat que ha interposat un recurs contra la decisió del govern aragonès perquè no ha justificat la decisió de renunciar a actuar contra tots dos exconsellers.\nAmb motiu d'aquesta demanda promoguda per l'Ajuntament de Vilanova de Sixena, el 25 d'abril va declarar als jutjats d'Osca l'exconseller de Cultura, Santi Vila, que va defensar que sobre el cas Sixena "es va fer tot el que es podia fer". Vila va recordar que l'ordre judicial es va complir "parcialment", ja que es van traslladar a l'Aragó les obres d'art que estaven al MNAC. Amb les obres del Museu de Lleida, però, va reconèixer que es va trobar davant un conflicte entre uns requeriments judicials i l'obligat compliment de la llei de patrimoni i de museus de la Generalitat, que protegia la unitat de la col·lecció.\nDesprés de declarar, l'exconseller es va mostrar esperançat perquè la jutge acabi arxivant el cas contra ell i el seu successor en el càrrec, Lluís Puig, perquè "van ajustar la seva conducta a dret". Vila també va lamentar que el conflicte s'hagi polititzat i judicialitzat per interessos externs a l'àmbit cultural i de patrimoni. Lluís Puig també estava citat a declarar als jutjats d'Osca però no hi va acudir en trobar-se a Brussel·les.


Pau Cunill condueix l'Atlètic a una final històrica - Diari de Terrassa\nEufòria entre els jugadors de l'Atlètic després d'assegurar-se la gran final. EHL\nEufòria entre els jugadors de l'Atlètic després d'assegurar-se la gran final.\nPau Cunill condueix l'Atlètic a una final històrica\nJordi Guillem 03.04.2021 | 20:43\nEn un dels dies més grans de la història de l'Atlètic Terrassa, el conjunt de Xero Gasol s'ha classificat aquest dissabte al vespre per a la gran final de l'Euro Hockey League després d'un final d'infart. Gràcies a dos enormes gols de penal-córner d'un immens Pau Cunill i a un treball titànic de la resta de companys, els de Can Salas s'han imposat per 3 gols a 2 a l'Ulhenhorst Mülheim alemany a la segona semifinal de la competició, que es disputa al Wagener Stadion d'Amstelveen, al costat d'Amsterdam, la gran Catedral del hockey europeu. Es tracta de la primera vegada que un equip català disputarà una final de l'EHL des que la temporada 2007-2008 es va posar en marxa aquesta competició. L'històric partit es disputarà dilluns a les 13.30 hores i el rival serà el Bloomendaal holandès, que ha empatat a un gol amb el Royal Leopold belga i li ha guanyat els "shoot-outs".\nMolts donaven els alemanys com a favorits, però l'Atlètic ha tret la ràbia quan faltaven dos minuts i s'ha classificat per la final donant un cop sobre la taula. De fet dos, els dos penals transformats per un Pau Cunill que acaba d'entrar a la història del hockey terrassenc. Els dos primers quarts del partit els han dominat els de Thilo Stralkowski, que s'han defensat a la perfecció i han gestionat millor que els de Xero Gasol totes les facetes del joc. Als onze minuts, Ignasi Torras ha desviat amb el cos un tir de penal-córner que entrava i Timm Herzbruch, autor dels dos gols dels de Mülheim, ha fet el 0 a 1 d'stroke.\nDesubicat, a l'Atlètic li costava trobar possessions llargues. I no podia xutar a porteria. El mínim desavantatge, però, el mantenia viu. Ja al tercer quart, al minut 43, el lateral dret Jordi Bonastre ha empatat el partit en fer creuar la línia de gol una bola refusada dins l'àrea després de sengles remats aturats pel porter. L'empat ha donat ales a un Atlètic que s'ha començat a creure de debò que podia ser a la final de dilluns. Ja al darrer període, els minuts s'exhaurien i semblava que la segona semifinal, igual que la primera, acabaria amb 1-1 i "shoot-outs". Res més lluny de la realitat.\nEn dos minuts finals d'autèntica bogeria, el lateral esquerre Pau Cunill s'ha vestit d'heroi inesperat i ha donat la victòria a l'Atlètic, classificant-lo per a la final. Ha fet el 2 a 1 en un golàs de penal que ni el "video-umpire" s'ha atrevit a discutir, a l'alçada del casc del porter. Quan faltaven 50 segons per acabar, Marc Calzada no ha pogut aturar un míssil d'Herzbruch que posava el 2 a 2 a l'electrònic del Wagener Stadion.\nAmb el 2-2, tornava a semblar que caldria jugar-s'ho tot a cara o creu, però llavors ha aparegut de nou Pau Cunill per rematar la feina. Amb el joc aturat, els àrbitres verificaven uns peus d'un jugador alemany a l'àrea quan els segons s'exhaurien. Ho eren. El cinquè penal s'ha donat per bo i Pau Cunill l'ha transformat en el 3 a 2 definitiu, ja sense temps, amb un xut ras que ha entrat pel mig de la porteria com un obús absolutament imparable. L'eufòria s'ha desfermat a la banqueta i damunt del camp, d'un camp sense aficionats. La nit serà llarga a Amsterdam. Catorze anys després, l'Atlètic tornarà a jugar una final europea. Si l'any 2007 la va perdre a Bloemendaal, dilluns a les 13.30 hores (Esport 3) tractarà de guanyar-la davant del Bloemendaal.


Tatiana Maslany, protagonista del nou ‘Perry Mason’\nLa HBO prepara un 'reboot' de la sèrie en què Matthew Rhys interpretarà el paper principal\n1 min. Barcelona 16/04/2019 10:56\n651x366 L’actriu serà un dels personatges principals del reboot encarregat per la HBO. / HBO L’actriu serà un dels personatges principals del reboot encarregat per la HBO. / HBO\nDesprés de fer-se coneguda amb Orphan black, Tatiana Maslany suma un nou projecte a la seva trajectòria televisiva. Segons el portal Deadline, l’actriu serà la protagonista femenina de la nova versió de Perry Mason, que s’emetrà a la HBO i tindrà l’actor Matthew Rhys ( The Americans) en el paper principal. La versió original de Perry Mason es va estrenar l’any 1957 i estava protagonitzada per Raymond Burr, que donava vida al personatge de l’advocat que dona nom a la sèrie, creat per l’escriptor Erle Stanley Gardner.\nEl reboot de Perry Mason s’ambientarà a Los Angeles durant l’any 1932, en plena recuperació de la Gran Depressió. Perry Mason, que encara no és advocat i treballa com a investigador privat, rebrà l’encàrrec de resoldre el cas més important de l’última dècada, una missió que ha de ser un revulsiu per a la seva carrera, que està en hores baixes després del final del seu matrimoni i la seva experiència al front de França.\nTant Maslany -que interpretarà la germana Alice, la líder d’una organització religiosa- com Rhys tenen un premi Emmy als millors intèrprets dramàtics: ella per Orphan black i ell per The Americans.


Fricandó rostit amb moixernons | Cuina tradicional\nNo fa qui fa sinó qui fa fer\nFricandó rostit amb moixernonsReceptes\n800 gr de vedella\nPosem els moixernons en remull durant ben bé dues hores. Tallem la carn en filets prims, salpebreu-los i enfarineu-los.Tot seguit posem a fregir la carn a foc viu qeu quedi rossa en una cassola de fang , treiem la carn i la reservem. Treiem l'excés d'oli de la paella, i a foc baix, afegim la ceba picada , fins que quedi ben confitada. Afegim una cullerada de farina i ho remenem . Escaldem els tomàquets, els pelem i els tallem a dauets ,i els afegim a la cassola, sense llavors. Quan s'hagi espessit, afegim el farcellet d'herbes i el vi i que es vagi reduint la salsa.Tot seguit hi posem els filets de carn que hem reservat els cobrim amb el brou de carn , afegim els moixernons i la tapem fins que quedi ben tendra.


ddM - Diaridelamusica.com: The Wailers lideren la nit reggae del Cruïlla\nLlarga nit de reggae i estils relacionats al Cruïlla de Cultures. Aquest passat divendres unes 3000 persones van acudir a l'Espai l'Arquera per gaudir d'una marató musical capitanejada pels jamaicans The Wailers i seguida per bandes estatals amb molta projecció: Black Gandhi, Flowklóricos i The Emeterians.\nEls protagonistes de la nit van ser els jamaicans, que van treure damunt l'escenari un ampli repertori de clàssics de Bob Marley com Stirit Up, Rastaman Vibes o No Woman, No Cry. The Wailers es troben immersos en una gira mundial per celebrar la sortida el 1977 d'Exodus, un dels grans discs de Bob Marley i la banda antillenca. Després d'un inici lent i relaxat, en el que es va poder veure l'equip titular de la banda -trompeta, trombó, baix, guitarra elèctrica, baix, cantant i dues coristes- el clàssic Lively Up va començar a fer moure les cames als espectadors. El so vintatge i amb molt de sintetitzador de Rastaman Vibes va transportar a finals dels setanta, i amb Sheriff el concert va posar la cinquena marxa.\nEl Cruïlla va veure com sonaven clàssics de la memòria col·lectiva, com Kinky Reggae, One love o No Woman, No Cry, que va ser el moment culminant de la nit reagge del festival. Sense cap mena de dubte els The Wailers van executar una excel·lent intepretració musical però es va trobar a faltar una certa interactivitat amb el públic, tot i que ho van intentar. Els The Wailers van picar l'ullet a Michael Jackson, amb unes estrofes de We are the world i van repetir fins a la sacietat el Visca Catalunya i l'Are you ready?, però els hi va mancar el punt explosiu d'altres artistes que ja han passat pel festival.\nPunt a part es mereixen les altres bandes que van actuar. Black Gandhi van ser els primers en pujar a l'escenari passats dos quarts de deu de la nit. Els barcelonins van mostrar el seu estil poc ortodox i molt ballable que mescla reggae amb funky, rock o dub. Els Flowklóricos van saber animar un públic que esperava els Wailers amb un rap mesclat d'apunts jazz. La rima ametrallant de Rafael Lechowski va sorprendre tant com l'estil de la banda, que proposava un hip-hop que viatja de l'scratch a la melodia d'un saxo en viu.\nThe Emeterians, arribats des del centre de la península ibèrica, van cloure la marató de concerts amb el seu reggae roots. Amb una intepretació notable, la banda va demostrar com retornar als orígens més setanteros dels sons jamaicans. The Emeterians està format per una nutrida banda d'onze músics, comptant dos sintetitzadors i una secció de vents de tres instruments, el que els hi dóna una potència instrumental que va agradar als centenars de persones que es van quedar fins passades les quatre de la matinada.\nL'apunt local de la nit el va posar el mataroní DJ Tute, vinculat a la Casa de la Música Popular de Mataró i col·laborador habitual a espais com Lasal. El dj va ser l'encarregat d'emanitzar les esperes entre actuació i actuació. -ELOI AYMERICH/Video: O.CASTILLÓN,J.GONZÁLEZ i S.GUIRADO\nPublicat per ddM a les 13:56\nEstil musical: Cruïlla de Cultures 2009, reggae\nLlarg camí farcit d’agraïments per recuperar mites...\nDaylight: el Maresme també pot ser Califòrnia\nEls Ai,Ai,Ai posen la rumba maresmenca al Cruïlla\nIsaac Delgado i José Alberto El Canario acosten le...\nEl glamour de Rojas passarà per Mataró\nManu Chao brinda una nit per a la història del Cru...\nCoetus i la Tribukada mostren tots els universos d...


Pla obert de les plantes de marihuana intervinguda pels Mossos d'Esquadra. MOSSOS D'ESQUADRA\nBarcelonaL'Audiència de Barcelona jutjarà durant les dues pròximes setmanes una quinzena de suposats membres de la banda juvenil llatina Bloods per organització criminal, narcotràfic, tinença il·lícita d'armes i tinença de moneda falsa. El ministeri públic demana vuit anys de presó per a 15 acusats i dotze anys per a un setzè acusat. Per a la resta demana el sobreseïment provisional parcial per falta de proves. Els joves es dedicaven a cultivar marihuana i després a vendre la droga a petits consumidors. Els Mossos els van trobar moltes armes, milers d'euros en metàl·lic i importants quantitats de droga.


Intel·ligència Artificial per identificar la vulnerabilitat social - Fundació iSocial\nadmin\ton 18 de juliol de 2019\nAjuntament d’Espoo, Finlàndia\nAnàlisi Big Data mitjançant Intel·ligència Artificial (IA) de múltiples bases de dades poblacionals per identificar quines persones d’un municipi necessiten ajuda social. Es tracta d’un exitós experiment realitzat l’any 2017 per l’Ajuntament d’Espoo (Finlàndia), que ha analitzat de forma encriptada les dades socials, sanitàries i educatives de tota la població del municipi, unes 520.000 persones, entre els anys 2002 i 2016.\nLes dades poblacionals han estat analitzades agrupades segons els diversos entorns familiars, en comptes de fer-ho pels mètodes tradicionals d’anàlisi individual. Els resultats han permès identificar, per exemple, 280 factors predictius en l’àmbit de la vulnerabilitat de la infància i demostrar que, tot i que cap d’aquests factors individuals és un factor de risc, la presència conjunta d’alguns d’aquests factors sí que esdevé una situació de risc.\nAquesta experiència pionera de l’Ajuntament d’Espoo ha posat de manifest que l’anàlisi d’un gran volum de dades de diferents orígens mitjançant tècniques d’Intel·ligència Artificial pot jugar un paper molt important per al futur dels Serveis Socials.\nAgilització del temps de resposta, Atenció integrada, Banc d’innovacions, Informació i planificació, Innovació, Intervenció transversal, Nova eina tecnològica, Pobresa i exclusió, Predicció i prevenció, Projecte pilot, Simplificació de processos\nAquesta experiència de Big Data de l’Ajuntament d’Espoo s’emmarca en l’estratègia 6AIKA per al desenvolupament urbà sostenible, una estratègia conjunta de les sis ciutats més grans de Finlàndia: Hèlsinki, Espoo, Vantaa, Tampere, Turku i Oulu. GAIKA busca afrontar conjuntament els reptes de la urbanització i de l’evolució cap a ciutats cada vegada més intel·ligents i centrades en les persones.\nEls Serveis Municipals d’Espoo consideren aquesta primera experiència d’anàlisi Big Data com un primer pas en la introducció de la Intel·ligència Artificial en els sistemes finlandesos de Serveis Socials.\nCategory: Agilització del temps de resposta, Atenció integrada, Banc d'innovacions, Informació i planificació, Innovació, Intervenció transversal, Nova eina tecnològica, Pobresa i exclusió, Predicció i prevenció, Projecte pilot, Simplificació de processos\nPrevious: Previous post: Innovació i gestió del canvi\nNext: Next post: El nou Pla Estratègic de Serveis Socials vol impulsar la recerca i la innovació


Victòria del sènior masculí en el debut de lliga | SEL VILANOVA\nLa forta pluja de la nit anterior i els ruixats intermitents del mateix dissabte no van impedir la disputa dels partits. Al camp de la Sínia Batadet, infantil i cadet actuaren com a amfitrions del primer partit de la fase prèvia dels potents RC Sant Cugat i Castelldefels RUC, respectivament; dos rivals durs, experimentats i amb una plantilla àmplia. Els infantils, tot i avançar-se en el marcador, van pagar amb la seva joventut i inexperència el debut enfront del vigent campió de Catalunya de la categoria, i tercer classificat en el campionat de l’estat espanyol de la temporada passada encaixant un 10 a 78 fruit sobretot de la superioritat de la línia de tres quarts vallesana; els cadets, per la seva banda, van veure les seves possibilitats força limitades per haver-se d’enfrontar als del Baix Llobregat en inferioritat numèrica (als deu minuts de joc,una indisposició i una lesió havia deixat l’equip local amb només tretze jugadors sobre el camp). Tot i la capacitat de lluita dels cadets, que no van perdre la cara en cap moment durant els vuitanta minuts, el 12 a 78 final mostrava la superioritat del CRUC.\nA la tarda, el sènìor masculí es desplaçà a Castelldefels per enfrontar-se al Castelldefels B. Amb una nova parella d’entrenadors, David Palomo i Josep Gallardo, i un pla de joc que es treballa mica en mica i sessió a sessió, el conjunt de la capital del Garraf va començar a mostrar pinzellades del joc que el pot caracteritzar aquesta temporada, primant l’evasió, l’offload i la rapidesa per sobre d’unes fases estàtiques que encara cal treballar a fons. Tot i un parell de moments de descontrol per part dels vilanovins, els de blau cel s’embutxacaren la victòria per 14 a 40 aconseguint debutar amb un bon resultat i un bonus ofensiu. L’endema a Reus, la sort del femeni fou be bé la inversa: enfront del combinat Granollers/Martorell, les noies del SEL VNG van acoseguir anar-se’n al descans amb un 20 a 0 favorable; a la represa, però, els errors individuals, l’encert al peu en les transformacions de les visitants i sobretot la més clara intencio de lluita de les darreres van capgirar el marcador fins a un 20 a 21 desfavorable que, amb tot, els permeté sumar dos punts de bonus (l’ofensiu i el defensiu).


Alerta amb les pensions! – El Periscopi\nJosep Franco 28/11/2016 28/11/2016\nFactor de Sostenibilitat, Pacte de Toledo, Fons de Reserva, Índex de Revalorització de les Pensions, Índex de Preus del Consum, etc. Tots aquests termes que ens sonen tan llunyans, tenen molta importància per a tots vostès i encara més, si vostè amic lector, és pensionista o aspira a ser-ho qualque dia.\nEnguany per primera vegada els nostres pensionistes perdran poder adquisitiu. Recordem que des que el PP eliminà la revalorització automàtica de les pensions segons l’IPC, aquestes tan sols han apujat un 0,25% cada any. Una quantitat que ratlla el ridícul. Ridícul que es transforma en indignació, quan la ministra Fátima Báñez presumeix de no haver congelat mai les pensions a canvi d’aquest miserable increment.\nDoncs bé, així i tot amb aquestes mínimes pujades, els nostres pensionistes es beneficiaven de l’únic factor que els ha bufat a favor durant la crisi, que no és altra que la deflació dels preus que hem patit als darrers anys, com a conseqüència de les polítiques econòmiques de Mariano Rajoy. Això feia que els pensionistes no notessin molt la pèrdua de poder adquisitiu respecte a la mísera pujada.\nPerò aquest panorama canvia aquest mes, el Govern preveu un IPC de l’1% per al 2016, i les pensions apujaran el pírric 0,25% de cada any. Això significa que els pensionistes, uns dels eslavons més febles de la nostra societat seran una mica més pobres. A partir d’ara amb la tímida recuperació econòmica aquesta escletxa se n’anirà engrandint cada any una mica més.\nLa tan lloada recuperació econòmica no és tant, els treballadors contractats i les empreses, no poden aportar els recursos que el sistema necessita per poder mantenir les actuals pensions. El Fons de Reserva pràcticament està esgotat, sense perspectiva de recuperació i el Govern l’únic que fa és posar un esparadrap sobre la ferida.\nEl panorama no és gens positiu, a partir de l’any 2019 s’aplicarà el denominat Factor de Sostenibilitat, la qual cosa significa, que les noves pensions es calcularan en funció de la situació econòmica i social d’Espanya i no només sobre les quantitats i anys cotitzats durant la vida laboral.\nEl nou factor tindrà en compte l’esperança de vida del nou jubilat i donat que aquesta cada vegada és més alta, el que farà la Seguretat Social és fer una espècie de repartiment de la totalitat dels diners que hauria de cobrar el nou jubilat al llarg del que li queda de vida, per tal de pagar-li menys cada mes durant més temps. I això no és tot, també entrarà en joc el Factor de Revalorització Anual, que afectarà els actuals i futurs pensionistes, aquest factor lligarà la pujada anual de les pensions a les arques públiques, de tal manera que les pensions només s’incrementaran si apugen els ingressos del sistema.\nCom poden veure vostès, tot són voltes i piruetes econòmiques, per tal de disminuir la despesa en pensions dels actuals i futurs jubilats. La solució?, aquesta passa per una diversificació i augment de l’Economia, l’increment de la natalitat, i apujar també el salari mínim. Tot plegat sembla difícil, però el que és difícil és tenir governants que sàpiguen explicar el problema i assumir el repte, en comptes de maquillar-lo contínuament.\nPer cert, les pensions espanyoles són les més baixes dels països del nostre entorn, i saben vostès quina és la comunitat autònoma amb la pensió mitjana més baixa de totes? Cada dia hi caminen.